የቫይረሱን ስርጭት ለመቆጣጠር የኃይማኖት ተቋማትና የመገናኛ ብዙኃን ሚናቸውን አልተወጡም ተባለ
ቢሾፍቱ፡- የኤች.አይ.ቪ ኤድስ ስርጭትን ለመቆጣጠር የሃይማኖት ተቋማትና የመገናኛ ብዙሃን ሚናቸውን እየተወጡ እንዳልሆነ የአዲስ አበባ የኤች.አይ.ቪ. ኤድስ መከላከልና መቆጣጠሪያ ፅህፈት ቤት አስታወቀ። ፅህፈት ቤቱ ከትላንት በስቲያ በቢሾፍቱ ከተማ ከሃይማኖት አባቶችና ከሚዲያ ባለሙያዎች ጋር ባካሄደው የምክክር መድረክ ላይ የሃይማኖት ተቋማትና የመገናኛ ብዙሃን በህዝብ ዘንድ ባላቸው ተቀባይነት ልክ አሁን ላይ በሀገሪቱና በከተማዋ እንደ አዲስ እየተሰራጨ ያለውን የኤች አይ ቪ ኤድስ በሽታ ለመቆጣጠር ሃላፊነታቸውን እየተወጡ እንዳልሆነ ተገልጿል። የፅህፈት ቤቱ ኃላፊ ሲስተር ብርዛፍ ገብሩ እንደተናገሩት፤ እንደ ከዚህን ቀደሙ አሁን ላይ ስለ ቫይረሱ በሚዲያም ሆነ በሌሎች ስፍራዎች መወራትም ሆነ መረጃ ማድረስ በጣም የተቀዛቀዘ ነው። በዚህና በሌሎችም ምክንያት ቫይረሱ አሁን ላይ እንደ አዲስ በከፍተኛ ቁጥር በመሰራጨት ላይ ይገኛል። «የሐይማኖት አባቶች በሚያስተምሩባቸው መድረኮች ላይ ለምዕመኑ ለተወሰኑ ደቂቃዎች ስለ ቫይረሱ አስከፊነትና ህሙማን መድሃኒታቸውን በአግባቡ እንዲወስዱ ማሳሰብ ይገባቸዋል» ሲሉም ሲስተር ብርዛፍ ተናግረዋል። የመገናኛ ብዙሃን ባለሙያዎችም በሚሠሩዋቸው ፕሮግራሞችና በሚያቅዱአቸው የዕቅድ ሥራዎች ስለ ቫይረሱ አስከፊነት ጥቂት መረጃን ለማህበረሰቡ በማድረስ በጋራ ትውልድን ማዳን እንደሚገባም አስገንዝብዋል። በአዲስ አበባ ከተማ ጤና ቢሮ ድጋፍ ሰጪ (career supporter) ሲስተር ሐና ኩምሳ በበኩላቸው፤ አሁን ላይ አዲስ አበባ ከተማ በኤች አይ ቪ ኤድስ ቫይረስ ስርጭት ከጋምቤላ ቀጥላ በሁለተኛ ደረጃ ላይ እንደምትገኝ ጠቁመዋል።  «ይህም እንዲሆን ያደረገው ደግሞ ሁሉም ጉዳዩ የሚመለከታቸው አካላት መቀዛቀዝ ነው» ብለዋል። እንደ ሲስተር ሐና ገለፃ፤ ቫይረሱ በደማቸው ያሉ የህብረተሰብ ክፍሎች ላይ ሲደረግ የነበረው አድሎና መገለል አሁንም ባለመቅረቱ ህሙማኑ በግልፅ የኤች አይ ቪ ኤድስ መድሃኒትን እንዳይወስዱና እራሳቸውን አግልለው እንዲኖሩ እያደረገ ነው። ህሙማን በፀሎት፣ በፆም እንዲሁም በፀበል እንድናለን እያሉ መድሃኒታቸውን መተዋቸው ከመድሃኒት አወሳሰድ ጋር በተያያዘም ችግር እየተፈጠረ ይገኛል። የሐይማኖት አባቶች ህሙማን በሐይማኖት ተቋማት ከሚደረግላቸው የፀሎትም ሆነ የፀበል አገልግሎት ጎን ለጎን መድሃኒታቸውን እንዳይተው ዕለት በዕለት ሊነግሯቸው ይገባል። በመድረኩ የተገኙ የሐይማኖት አባቶች በበኩላቸው፤ የተነሳው ጉዳይ እውነት እንደሆነ ገልፀው ከዚህን ቀደም ሲደረግ የነበረው ስለቫይረሱ ማስተማርና ግንዛቤ ማስጨበጡ እንደተቀዛቀዘና ይህ የሁሉም ጉዳይ ስለሆነ ከዚህ በኋላ ለምዕመኑ የሚጠበቅባቸውን ትምህርትና ተግሳፅ እንደሚሰጡ ተናግረዋል። በመድረኩ ጽ/ቤቱ የ2011 ዓ.ም የሥራ አፈፃፀም ሪፖርት እና የ2012 ዓ.ም የሥራ ዕቅድ ያቀረበ ሲሆን አሁን ላይ አዲስ አበባ ከተማ ላይ የኤች አይ ቪ ኤድስ ስርጭት 3 ነጥብ 4 በመቶ መድረሱ በሪፖርቱ ተገልጿል። ጽ/ቤቱ የቫይረሱን ስርጭት ለመቆጣጠር በ2011 ዓ.ም በርካታ ሥራዎችን ሲሠራ እንደነበር ተጠቅሶ ለቫይረሱ በይበልጥ ተጋላጭ የሆኑና ትኩረት የሚሹ የማህበረሰብ ክፍሎችን ማዕከል ያደረጉ የባህሪ ለውጥ ተግባቦት ፕሮግራሞችን በመተግበር 677 ሺ 252 ለሚሆኑ ልዩ ትኩረትና ትኩረት ለሚሹ የማህበረሰብ ክፍሎች መድረስ እንደተቻለ በሪፖርቱ ላይ ተጠቅሷል።  አዲስ ዘመን ነሃሴ 11/2011ሐይማኖት ከበደ 